പ്രവാസികള് ഭൂരിഭാഗവും മടങ്ങി : നോര്ക്ക സെക്രട്ടറി തിരുവനന്തപുരം : കൊവിഡ് കാലത്ത് നാട്ടിലെത്തിയ പ്രവാസികളില് ഭൂരിഭാഗവും വിദേശത്തേക്ക് മടങ്ങിയതായി നോര്ക്ക പ്രിന്സിപ്പല് സെക്രട്ടറി ഡോ. കെ. ഇളങ്കോവന് അറിയിച്ചു. കൊവിഡ് പ്രതിസന്ധിയെ തുടര്ന്ന് 2020 മാര്ച്ച് 17 മുതല് ഈമാസം എട്ടുവരെ 17 ലക്ഷത്തിലേറെ പേരാണ് തിരിച്ചെത്തിയത്. അതേസമയം, ഈ കാലയളവില് 31 ലക്ഷത്തിലധികം പേര് സംസ്ഥാനത്തെ വിവിധ എയര്പോര്ട്ടുകളില് നിന്ന് വിദേശത്തേക്ക് പോയിട്ടുണ്ടെന്ന കണക്ക് ലഭിച്ചതായി നോര്ക്ക വ്യക്തമാക്കി. ജോലി നഷ്ടപ്പെട്ട് നാട്ടിലെത്തിയ 3,500 തൊഴിലന്വേഷകര് നോര്ക്കയുടെ സ്കില് പോര്ട്ടലില് രജിസ്റ്റര് ചെയ്തു. നാട്ടിലെത്തി തിരിച്ചുപോകാന് കഴിയാത്തവര്ക്കായി നോര്ക്കയുടെ സഹായത്തോടെ മൂന്നു പദ്ധതികള് ആവിഷ്കരിച്ചിട്ടുണ്ട്. കുടുംബശ്രീ വഴി രണ്ടു ലക്ഷം വരെ പ്രവാസികള്ക്ക് പലിശരഹിത വായ്പ നല്കും. കേരള ബാങ്കും മറ്റ് സഹകരണസംഘങ്ങളും വഴി കുറഞ്ഞ പലിശയ്ക്ക് കാലതാമസമില്ലാതെ രണ്ടു മുതല് അഞ്ചു ലക്ഷം വരെ വായ്പ അനുവദിക്കും. കെ.എസ്.ഐ.ഡി.സി വഴി മുഖ്യമന്ത്രിയുടെ പ്രത്യേക അനുമതിയോടെ അഞ്ചു മുതല് രണ്ടു കോടി വരെ വായ്പ നല്കും. എട്ടു ശതമാനം പലിശയില് ആദ്യ മൂന്നു വര്ഷം 3.5 ശതമാനം പലിശ സര്ക്കാര് നല്കുമെന്നും നോര്ക്ക അറിയിച്ചു. അവസരങ്ങളുമായി ജപ്പാനും ജര്മ്മനിയും ആരോഗ്യരംഗത്ത് വരും നാളുകളില് ജപ്പാനും ജര്മ്മനിയും വലിയ തൊഴില് അവസരങ്ങളാണ് സൃഷ്ടിക്കുന്നതെന്ന് ഇളങ്കോവന് പറഞ്ഞു. നഴ്സുമാര്ക്കാണ് കൂടുതല് പരിഗണന. ഇരുരാജ്യങ്ങളിലെയും ഭാഷ പഠിപ്പിക്കുന്നത് ഉള്പ്പെടെയുള്ള നടപടികള് ഉടന് ആരംഭിക്കും. ജപ്പാന് അവരുടെ പൗരന്മാര്ക്ക് നല്കുന്ന എല്ലാ ആനുകൂല്യവും കേരളത്തില് നിന്നെത്തുന്നവര്ക്കും നല്കും. വരുംദിവസങ്ങളില് ഇതു സംബന്ധിച്ച് കൂടുതല് നടപടികള് ഉണ്ടാകുമെന്നും അദ്ദേഹം വ്യക്തമാക്കി.